2009-es támadás a Srí Lanka-i krikettválogatott ellen
2009. március 3-án támadás érte a Srí Lanka-i krikettválogatottat szállító buszt a pakisztáni Lahor városában. A tizenkét fegyveres által végrehajtott támadás során hat rendőr és különböző források szerint egy vagy két civil életét vesztette, hét krikettjátékos, egy segédedző és egy tartalék játékvezető megsérült. Ez volt a világon az első terrortámadás, amelyet célzottan krikettjátékosok ellen követtek el. A támadás elkövetésével az afganisztáni központú Laskar-e-Dzsangví dzsihadista szervezetet vádolták.